Stroper wat borgtog kry en verdwyn eindelik gevonnisArgieffoto (Foto: Casey Allen/Pexels) Sewe jaar nadat ŉ renoster in Laer Sabie in die Krugerwildtuin gestroop is, is een van die verdagtes wat ná die voorval in hegtenis geneem is uiteindelik dié week gevonnis. Simon Mahumbane Lubisi (38) is Donderdag in die Skukuza-streekhof tot effektief 19 jaar tronkstraf gevonnis. Die renoster is op 26 Oktober 2014 gestroop en veldwagters het kort ná die voorval op ŉ groep stropers afgekom. ŉ Skietgeveg het uitgebreek en een van die verdagtes is noodlottig gewond terwyl drie verdagtes, onder wie Lubisi, in hegtenis geneem is. Volgens kol. Donald Mdhluli, polisiewoordvoerder, is Lubisi en sy twee makkers kort daarna op borgtog vrygelaat. Hulle het egter verdwyn en lasbriewe vir hul inhegtenisneming is uitgereik. Lubisi is in 2019 weer in hegtenis geneem terwyl sy twee medebeskuldigdes steeds op vrye voet is. Lubisi is tot drie jaar tronkstraf gevonnis vir die onwettige betreding van ŉ nasionale park, 10 jaar tronkstraf vir die onwettige jag van ŉ renoster, vyf jaar tronkstraf vir sameswering om ŉ misdaad te pleeg en een jaar tronkstraf vir die besit van ŉ gevaarlike wapen. Lt.genl. Semakaleng Manamela, polisiekommissaris in Mpumalanga, het die vonnis verwelkom. “Die vonnis sal as afskrikmiddel dien vir diegene wat dit oorweeg om dié soort misdryf te pleeg.”